Rosenplanten

De Rosenplanten (Rosaceae) sünd een grote Planten-Familie mit 3.000 – 4.000 Arden in 100-120 Geslechter. Rosenplanten wasst in de ganze Welt, sunnerlich up de nördliche Hälft. De Blöte hett meist twee Geslechter. Se is in’n Krink um en Ass upboot, mit fiev Kroonblöer un fiev Kelkblöer. De Kroonblöer könnt avers ok fehlen. Faken hefft de Blöten en Stieg Stoffblöer. De Tahl is verscheden un liggt twuschen 1 un veele. Faken sünd dat just twee-, dree- oder veermol so veel, as dat Kroonblöer gifft. De Steele stoht free. De Fruchtknutten sitt unnen an. De Fruchtblöer könnt mit den Fruchtknutten tohopenwussen ween. Binnen de Familie gifft dat Fleeschfrücht un ok Schienfrüchte. To de Rosenplanten höört so bekannte Fruchtplanten to, as de Eerdbeer, de Huusappel, de Himbeer, de Beer, de Plumm un annere.

De Blöer stoht meist ut’neen un hefft Stöhnblöer. In de Familie gifft dat allerhand Zier- un Bruukplanten. An un for sik warrt de Familie unnerdeelt in veer Unnerfamilien: Rosoideae, Spiraeoideae, Maloideae un Amygdaloideae. Bi jungste Unnersöken is avers rutkamen, dat düsse Unnerfamilien nich monophyleetsch sünd. Wie se nu akraat tohopen passt, is avers noch nich klaar.

 Geslechter 
Unner annern höört to de Rosenplanten düsse Geslechter
 Acaena (Geslecht Stekelnoot)
 Alchemilla (Geslecht Froenmantel)
 Amelanchier (Geslecht Krintenboom)
 Aronia (Geslecht Appelbeer)
 Crataegus (Geslecht Maidoorn)
 Cydonia 
 Fragaria (Geslecht Eerdbeer)
 Malus (Geslecht Appels)
 Potentilla 
 Prunus (Geslecht Plumm)
 Pyracantha (Geslecht Füerdoorn)
 Pyrus (Geslecht Beer)
 Rosa (Geslecht Rosen)
 Rubus (Geslacht Brommbeer)
 Sorbus

 Kiek ok bi 
 Projekt:Plantennaams up Platt

Kategorie:Rosenplanten